**Písomná informácia pre používateľa**

# Oilatum Emollient

**634 mg/g kúpeľové aditívum**

tekutý parafín

**Pozorne si prečítajte celú písomnú informáciu predtým, ako začnete používať tento liek, pretože obsahuje pre vás dôležité informácie.**

Vždy používajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik.

1. Túto písomnú informáciu si uschovajte. Možno bude potrebné, aby ste si ju znovu prečítali.
2. Ak potrebujete ďalšie informácie alebo radu, obráťte sa na svojho lekárnika.
3. Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.
4. Ak sa príznaky vášho ochorenia nezlepšia alebo ak sa zhoršia, musíte sa obrátiť na lekára.

**V tejto písomnej informácii sa dozviete:**

1. Čo je Oilatum Emollient a na čo sa používa
2. Čo potrebujete vedieť predtým, ako použijete Oilatum Emollient
3. Ako používať Oilatum Emollient
4. Možné vedľajšie účinky
5. Ako uchovávať Oilatum Emollient
6. Obsah balenia a ďalšie informácie

**1. Čo je Oilatum Emollient a na čo sa používa**

Oilatum Emollient je kúpeľové aditívum (prísada do kúpeľa), ktoré obsahuje liečivo tekutý parafín. Patrí do skupiny liekov, ktoré zmäkčujú a ochraňujú kožu. Používa sa na liečbu atopického ekzému, kontaktnej dermatitídy, stareckého svrbenia, ichtyózy a ďalších kožných ochorení spojených so zvýšenou suchosťou kože. Je vhodný najmä v prípade, ak sú postihnuté veľké plochy tela.

Tento liek je určený všetkým vekovým skupinám vrátane dojčiat a starších osôb.

**Ako Oilatum Emollient účinkuje**

Rozptýlením Oilatum Emollient vo vode sa zvyšuje zjemňujúci účinok tekutého parafínu a súčasne čistí kožu aj bez použitia mydla.

Oilatum Emollient má zjemňujúci a ochranný účinok, pretože vytvára na koži jemný film, ktorý zabraňuje odparovaniu vody z povrchu kože. Hydratuje, upokojuje podráždenú kožu a odstraňuje svrbenie kože a obnovuje jej prirodzenú vláčnosť.

**2. Čo potrebujete vedieť predtým, ako použijete Oilatum Emollient**

**Nepoužívajte Oilatum Emollient**

* ak ste alergický na tekutý parafín alebo na ktorúkoľvek z ďalších zložiek tohto lieku (uvedených v časti 6).

**Upozornenia a opatrenia**

Predtým, ako začnete používať Oilatum Emollient, obráťte sa na svojho lekára alebo lekárnika.

* Tento liek obsahuje zložky, ktoré očisťujú kožu. Súčasné použitie mydla zhoršuje vyváženosť ochranného mastného filmu na povrchu kože, čo znižuje liečebný účinok tohto lieku (pozri nižiše „Iné lieky a Oilatum Emollient“).
* Pozor na pošmyknutie sa pri vstupovaní do vane a pri ukončení kúpeľa.

**Iné lieky a Oilatum Emollient**

Ak teraz používate, alebo ste v poslednom čase používali, či práve budete používať ďalšie lieky, povedzte to svojmu lekárovi alebo lekárnikovi.

Súčasné použitie mydiel a saponátov ruší účinok Oilatum Emollient. Okrem tohto nie je známe, či Oilatum Emollient ovplyvňuje účinok iných liekov alebo naopak.

**Tehotenstvo a dojčenie**

Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom alebo lekárnikom predtým, ako začnete používať tento liek.

Nie sú známe žiadne obmedzenia pri používaní Oilatum Emollient počas tehotenstva a dojčenia.

**Vedenie vozidiel a obsluha strojov**

Oilatum Emollient nemá žiadny vplyv na schopnosť viesť vozidlá a obsluhovať stroje.

**3. Ako používať Oilatum Emollient**

Vždy používajte tento liek presne tak, ako je to uvedené v tejto písomnej informácii alebo ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.

Tento liek je len na vonkajšie použitie (na kožu). Ako často sa liek používa je individuálne, závisí to od typu, rozsahu a závažnosti ochorenia. Obvyklý je jeden kúpeľ denne. Dĺžka kúpeľa je 10 − 20 minút.

Oilatum Emollient sa musí používať vždy s vodou – buď ho pridáte do vody alebo nanesiete priamo na vlhkú kožu. Oilatum Emollient je najúčinnejšie, keď sa použije ako kúpeľová prísada, najmä v prípade rozsiahleho postihnutia kože. Odmerané množstvo tohto lieku pridajte do napustenej vane s vodou a dobre premiešajte. Odporúča sa teplota kúpeľa, ktorá zodpovedá teplote ľudského tela, nie horúca. Pozor na pošmyknutie vo vani! Vodu z povrchu kože odstraňujte prikladaním čistého uteráku, pretože trenie narúša ochranný mastný film. Ak sa na koži objaví začervenanie alebo vyrážka, prestante tento liek používať a poraďte sa s lekárom.

Oilatum Emollient kožu aj očisťuje a nepoužíva sa súčasne s mydlom (pozri vyššie „Iné lieky a Oilatum Emollient“.

**Kúpeľ pre dospelých vrátane starších osôb**

1 – 3 uzávery (10 – 30 ml) pridajte do vane naplnenej vodou do výšky 20 cm (100 – 150 l) a dobre premiešajte. Ponorte sa do kúpeľa (všetky postihnuté oblasti) na 10 – 20 minút, a potom sa jemne osušte čistým uterákom.

**Kúpeľ pre deti vrátane dojčiat**

½ – 2 uzávery (5 – 20 ml) pridajte do vaničky alebo vane s vodou (10 – 50 l) a dobre premiešajte. Pomocou špongie na kúpanie vzniknutý roztok jemne naneste dieťaťu na celé telo, a potom ho jemne osušte čistým uterákom.

**Čistenie kože**

Malé množstvo oleja vtierajte do vlhkej kože, potom ju opláchnite vodou a jemne osušte čistým uterákom.

Po kúpeli prepláchnite odtok teplou tečúcou vodou. Týmto sa zaistí, že v odtoku nezostanú žiadne zvyšky Oilatum Emollient. Takisto môže byť nutné vyčistiť vaňu odmasťovacím čistiacim prostriedkom.

**Ak zabudnete použiť Oilatum Emollient**

Ak zabudnete použiť Oilatum Emollient, stačí, ak ho v čase ďalšieho kúpeľa použijete tak, ako je to uvedené v tejto písomnej informácii.

**4. Možné vedľajšie účinky**

Tak ako všetky lieky, aj tento liek môže spôsobovať vedľajšie účinky, hoci neprejavia sa u každého.

Len v ojedinelých prípadoch vznikne po použití tohto lieku v mieste aplikácie začervenanie alebo vyrážka. Ak sa objaví vyrážka alebo sčervenanie, prestaňte tento liek používať a poraďte sa so svojim lekárom alebo lekárnikom.

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii pre používateľa. Vedľajšie účinky môžete hlásiť aj priamo prostredníctvom národného systému hlásenia uvedeného v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc). Hlásením vedľajších účinkov môžete prispieť k získaniu ďalších informácií o bezpečnosti tohto lieku.

**5. Ako uchovávať Oilatum Emollient**

Tento liek uchovávajte mimo dohľadu a dosahu detí.

Nepoužívajte tento liek po dátume exspirácie, ktorý je uvedený škatuli a fľaši po EXP. Dátum exspirácie sa vzťahuje na posledný deň v danom mesiaci.

Uchovávajte pri teplote do 25 °C.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.

**6. Obsah balenia a ďalšie informácie**

**Čo Oilatum Emollient obsahuje**

* Liečivo je tekutý parafín. 1 g kúpeľového aditíva obsahuje 634 mg tekutého parafínu (63,4 %).
* Ďalšie zložky sú acetylovaný lanalkol, izopropylpalmitát, tekutý makrogol 400, polyoxyetylén(40)sorbitolseptaoleát, vôňa.

**Ako vyzerá Oilatum Emollient a obsah balenia**

Bledožltý roztok olejovej konzistencie v polyetylénovej fľaši so skrutkovacím uzávarom.

Obsah balenia: 150 ml, 500 ml.

**Držiteľ rozhodnutia o registrácii**

STADA Arzneimittel AG

Stadastrasse 2-18

61118 Bad Vilbel

Nemecko

**Výrobca**

STADA Arzneimittel AG

Stadastrasse 2-18

61118 Bad Vilbel

Nemecko

Stiefel Laboratories (Ireland) Ltd.

Finisklin Business Park

Sligo

Írsko

**Táto písomná informácia bola naposledy aktualizovaná v auguste 2020.**